To desperados

To desperados er en norsk roman, utgitt som bok nummer 45 i den 83 bind store serien om western-helten og US-marshalen Morgan Kane. Boka ble lansert i 1971, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.
Boka kom ut i forlagets pocketserie Stjernebøkene, som Stjerne-bok nr. 440 og kostet fire kroner. 
To desperados er en slags fortsettelse av fire tidligere bøker i Kane-serien, El Gringo, El Gringo’s hevn, For en neve pesos og El Gringo vender tilbake. Leserne møter en ung Morgan Kane i Mexico - knust, bitter og desillusjonert (noe man kan forstå om man har lest de første to Gringo-bøkene). 
Handlingen i boka starter der El Gringo vender tilbake slutter: Kane er etterlyst, jaget av meksikanske myndigheter. Ferden ender imidlertid i en celle, som fange hos Guardia Civil. Der treffer han en annen av samme støpning, Charlie Katz. For Kane skal han bli en god kamerat, for Kane-leserne en mann de skal møte i flere bøker. De to desperadosene rømmer og søker skjul i den vesle landsbyen Escalon, hos de fattige peonene Kane hjalp for en neve pesos og Pauline Trenton som han hjalp i pesos-boka, begjæret i El Gringo vender tilbake-boka og nå endelig ligger med (flere ganger) i denne boka. 
Men akk, for de to fredløse er Mexico intet blivende sted. På den videre flukten mot grensa må de takle både Guardia Civil og en bande som samarbeider med Guardia Civil. De to desperadoen blir, igjen, tatt til fange, men klarer, igjen, å rømme. Underveis dreper Kane revolvermennene Al Levorsky, Michael Levorsky, Hank Orderly og Brandon Cort, en løytnant, fem sivilgardister og tre til.  


== Mottagelsen av boka ==
Da To desperados kom ut var Kane-serien fra 1966 utgitt i nokså normale pocket-opplag på 12-16000, men fra 1969 hadde forlaget merket en økende interesse, og ifølge forleggeren Finn Arnesen hadde den «virkelige rakettferden mot kjempeopplagene» for lengst startet da To desperados kom ut i 1971. på tampen av 1970 hadde forlaget trykket 21 000. Da To desperados kom som første Kane-boka i 1971 la man på enda 6000.Da Kane-serien for alvor slo an måtte To desperados utover i 1970-årene trykkes i stadig nye opplag. Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.Og utgivelsene var ikke begrenset til Norge. Boka kom i Sverige i 1976 på B. Wahlströms Bokförlag som Två vågade livet 
og samme året i Danmark på Winther som To desperados. 
I Finland kom den i 1978 på Otava som Kaksi henkipattoa. 
Også Island fikk sin Prenthusið-utgave som Útlagarnir (Fredløse).


== Senere utgivelser ==
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet To desperados i et dobbeltbind, i bok nr. 7, sammen med El Gringo vender tilbake. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom To desperados i 2003 som bok 12 i bind 11–12. 
Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom boka i 2010 som bok nr. 11 i serien, en utgivelse som i 2011 ble lansert som lydbok av Norsk lyd- og blindeskriftbibliotek, innlest av Jan Olav Simonsen.Plasseringen som bok 11 i serien er ført videre i senere utgivelser, som i Cappelen Damms lydbokversjon fra 2019, lest inn av Torgeir Reiten.


== Referanser ==


== Kilder ==
Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 196–197.